|  |
| --- |
|  |
| **TRAKŲ RAJONO SAVIVALDYBĖS KONTROLĖS IR AUDITO TARNYBA** |
|  |
| Trakų rajono savivaldybės tarybai  Trakų rajono savivaldybės administracijai |
|  |
| **IŠVADA**  **DĖL VIEŠOJO IR PRIVATAUS SEKTORIŲ PARTNERYSTĖS PROJEKTO „TrakŲ RAJONO SAVIVALDYBĖS gatvių apšvietimo KOKYBĖS GERINIMAS“**  **įgyvendinimo tikslingumo** |
|  |
| 2019 m. gegužės 15 d. Nr. AI-1 Traka1 |

**TURINYS**

[ĮŽANGA 1](#_Toc514154979)

[VERTINIMO APIMTIS IR METODAI 2](#_Toc514154980)

[VERTINIMO REZULTATAI 3](#_Toc514154981)

[1. Viešojo ir privataus sektorių partnerystė 3](#_Toc514154982)

[2. Investicijų projektas 3](#_Toc514154983)

[IŠVADA 6](#_Toc514154984)

# ĮŽANGA

Lietuvos Respublikos vietos savivaldos įstatymas[[1]](#footnote-1) nustato pareigą savivaldybės kontrolės ir audito tarnybai rengti ir teikti savivaldybės tarybai išvadą dėl viešojo ir privataus sektorių partnerystės projektų įgyvendinimo tikslingumo.

Vykdydama šią Vietos savivaldos įstatymo nuostatą, Trakų rajono savivaldybės kontrolės ir audito tarnyba išnagrinėjo ir įvertino Trakų savivaldybės administracijos 2019-05-09 raštu Nr. AP3-1074 ,,Dėl išvados dėl projekto ,,Trakų rajono savivaldybės gatvių apšvietimo kokybės gerinimas“ tikslingumo pateikimo“ pateiktą Trakų rajono savivaldybės gatvių apšvietimo kokybės gerinimo investicijų projektą (toliau – Investicijų projektas).

Vertinimo tikslas – įvertinti Investicijų projekto įgyvendinimo tikslingumą, atitiktį Lietuvos Respublikos teisės aktų reikalavimams bei pateikti išvadą Trakų rajono savivaldybės tarybai.

Vertinimo subjektas – Trakų rajono savivaldybės (toliau – Savivaldybė) administracija, kodas 181626536, adresas Vytauto g. 33, Trakai.

Vertinimo atlikimo laikotarpiu Savivaldybės administracijos direktoriumi dirba Darius Kvedaravičius.

Investicijų projektą, vykdydama Savivaldybės administracijos strateginio planavimo ir investicijų skyriaus nuostatuose[[2]](#footnote-2) ir pareigybės aprašyme[[3]](#footnote-3) nustatytas funkcijas, pateikė strateginio planavimo ir investicijų skyriaus vedėja Svetlana Žilionienė.

Savivaldybės administracijos pateiktą Investicijų projektą parengė fizinis asmuo D. D. pagal 2018 m. birželio mėn. 18 d. paslaugų teikimo sutartį Nr. T1-114. Investicijų projekto parengimas finansuotas savivaldybės biudžeto lėšomis.

Savivaldybės administracijos direktorius, kaip valdžios subjektas, Savivaldybės tarybos sprendimu, pagal savo kompetenciją ir įgaliojimus, nustatytus Lietuvos Respublikos teisės aktų, tiesiogiai ir asmeniškai atsako už įstatymų, Vyriausybės ir Savivaldybės tarybos sprendimų įgyvendinimą Savivaldybės teritorijoje jo kompetencijai priskirtais klausimais.

# VERTINIMO APIMTIS IR METODAI

Vertinimo metu analizuota su Investicijų projekto įgyvendinimu susijusi teisinė aplinka, vertinimui taikyti profesiniu sprendimu pasirinkti vertinimo kriterijai. Mūsų nuomone pasirinkta vertinimo apimtis ir metodai buvo pakankami ir leido padaryti išvadą apie Investicijų projekto tikslingumą.

**Teisinė aplinka**

Siekiant gauti pakankamą Investicijų projekto vykdymo prielaidų teisėtumo užtikrinimą, atlikta teisės aktų, reglamentuojančių viešojo ir privataus sektorių partnerystės projektų įgyvendinimą, analizė:

* Lietuvos Respublikos vietos savivaldos įstatymo[[4]](#footnote-4),
* Lietuvos Respublikos investicijų įstatymo[[5]](#footnote-5),
* Lietuvos Respublikos valstybės ir savivaldybių turto valdymo, naudojimo ir disponavimo juo įstatymo[[6]](#footnote-6),
* Lietuvos Respublikos Vyriausybės nutarimo[[7]](#footnote-7) „Dėl viešojo ir privataus sektorių partnerystės“.

**Vertinimo kriterijai**

Investicijų projekto tikslingumui įvertinti iškelti pagrindiniai klausimai:

- ar Investicijų projekte atlikta socialinės-ekonominės naudos analizė;

- ar Investicijų projekte apspręsti Savivaldybės ir privataus subjekto turtiniai įsipareigojimai.

Šios išvados vertinimo rezultatų dalyje pateikti konkretūs kriterijai vertinimams pagal iškeltus klausimus atlikti ir vertinimo pagal pasirinktus kriterijus rezultatai.

Savivaldybės administracija yra atsakinga už vertinimui pateiktų duomenų tikrumą ir teisingumą. Rengiant šią išvadą buvo vadovaujamasi nuostata, kad pateikti duomenys yra teisingi, objektyvūs ir išsamūs, o pateiktų dokumentų kopijos atitinka originalus. Vertinimo įrodymai gauti taikant dokumentų peržiūros ir analitines procedūras.

# VERTINIMO REZULTATAI

## Viešojo ir privataus sektorių partnerystė

Vietos savivaldos įstatyme[[8]](#footnote-8) nustatyta išimtinė savivaldybės tarybos kompetencija – sprendimų dėl viešojo ir privataus sektorių partnerystės projektų įgyvendinimo tikslingumo priėmimas.

Investicijų įstatymas[[9]](#footnote-9) viešojo ir privataus sektorių partnerystę apibrėžia kaip valstybės arba savivaldybės institucijos ir privataus subjekto įstatymuose nustatytus bendradarbiavimo būdus, kuriais valstybės arba savivaldybės institucija perduoda jos funkcijoms priskirtą veiklą privačiam subjektui, o privatus subjektas investuoja į šią veiklą ir jai vykdyti reikalingą turtą, už tai gaudamas įstatymų nustatytą atlyginimą. Viešojo ir privataus sektorių partnerystės būdus nustato Investicijų įstatymas ir kiti teisės aktai.

Valdžios ir privataus subjektų partnerystė[[10]](#footnote-10) – viešojo ir privataus sektorių partnerystės būdas, kai privatus subjektas valdžios ir privataus subjektų partnerystės sutartyje nustatytomis sąlygomis investuoja į valdžios subjekto funkcijoms priskirtas veiklos sritis ir šiai veiklai vykdyti reikalingą valstybės arba savivaldybės turtą ir vykdo tose srityse Investicijų įstatyme nustatytą veiklą, už kurią privačiam subjektui atlyginimą moka valdžios subjektas.

Valdžios subjektas[[11]](#footnote-11) – savivaldybės tarybos sprendimu – savivaldybės vykdomoji institucija, kai privačiam subjektui perduodama savivaldybės funkcijoms priskirta veikla.

Vyriausybės patvirtintos[[12]](#footnote-12) Viešojo ir privataus sektorių partnerystės projektų rengimo ir įgyvendinimo taisyklės reglamentuoja viešojo ir privataus sektorių partnerystės projektų rengimą, teikimą, vertinimą, sprendimų dėl projektų įgyvendinimo priėmimą, įgyvendinimą, partnerystės procese dalyvaujančių institucijų teises, pareigas ir atsakomybę.

## Investicijų projektas

Trakų rajono savivaldybės 2016-2025 metų strateginiame plėtros plane[[13]](#footnote-13) numatyta 2016-2025 m. atnaujinti ir plėsti kelių transporto infrastruktūrą (3 prioritetinė sritis. Darnus teritorijų ir infrastruktūros vystymas, 3.2. uždavinys. Gerinti susisiekimo sąlygas rajone didinant saugumą ir efektyvumą. ). Numatytos priemonės ( 3.2.1.12) – Modernizuoti ir naujai įrengti gatvių apšvietimo tinklus; (3.2.1.13) – Lentvario miesto apšvietimo tinklų modernizavimas.

Investicijų projekto tikslas – padidinti gatvių apšvietimo viešosios paslaugos Trakų rajono savivaldybėje kokybę ir energijos vartojimo efektyvumą. Investicijų projektu siekiama atnaujinti Trakų rajono savivaldybės gatvių apšvietimo taškų tinklą. Investicijų projektą numatoma įgyvendinti viešojo ir privataus sektorių partnerystės (VPSP) būdu.

***Socialinės-ekonominės naudos analizė***

Vertindami Investicijų projekto tikslingumą, nagrinėjome socialinę-ekonominę naudą taikydami vertinimo kriterijus:

* ar identifikuotos projekto įgyvendinimo priežastys,
* ar paskaičiuota socialinė-ekonominė nauda, ar ji ilgalaikė,
* ar buvo vertintos technologiškai skirtingos Investicijų projekto įgyvendinimo alternatyvos.

Investicijų projekte nagrinėtos trys technologiškai skirtingos Investicijų projekto įgyvendinimo alternatyvos, iš kurių pasirinkta I alternatyva.

I Alternatyva. „Trakų rajono savivaldybės gatvių apšvietimo atnaujinimas, naudojant esamą elektros tinklų infrastruktūrą“. Investicijos 2,553 tūkst. Eur. su PVM. (Investicijų projekto duomenys).

II Alternatyva. „Trakų rajono savivaldybės gatvių apšvietimo atnaujinimas, nenaudojant esamos elektros tinklų infrastruktūros“. Investicijos 4,164 tūkst. Eur. su PVM. (Investicijų projekto duomenys).

III Alternatyva. „Trakų rajono savivaldybės gatvių apšvietimo atnaujinimas, naudojant esamą elektros tinklų infrastruktūrą bei panaudojant Na šviestuvus“. Investicijos 2,463 tūkst. Eur. su PVM (Investicijų projekto duomenys)

Poreikis įgyvendinti Investicijų projektą yra identifikuotas ir pagrįstas, socialinės-ekonominės projekto sukuriamos naudos ir sąnaudų vertinimas grindžiamas šiomis prielaidomis – nudėvėta gatvių apšvietimo infrastruktūra, didelės sąnaudos, padidėjusi eismo įvykių ir nusikalstamumo rizika bei aplinkos tarša.

Investicijų projekte pateikta, kad projektu siekiama sukurti socialinė-ekonominė nauda yra ilgalaikė ir įvertinta. Ji apima 2022-2035 metų laikotarpį. Nauda atitinka Investicijų projekto paskirtį ir problemų, dėl kurių jį reikia įgyvendinti, sprendimus.

***Savivaldybės ir privataus subjekto turtiniai įsipareigojimai***

Vertindami Investicijų projekto tikslingumą, nagrinėjome Savivaldybės ir privataus subjekto turtinius įsipareigojimus taikydami vertinimo kriterijus:

* ar privačiam subjektui ketinama perduoti veikla teisės aktais priskirta Savivaldybei, ar ją galima perduoti privačiam subjektui,
* ar veikla bus perduodama, jei taip, tai kokiu būdu bus perduodamas Savivaldybės turtas,
* ar numatytas rizikų pasidalinimas,
* ar gali Savivaldybė prisiimti ilgalaikius turtinius įsipareigojimus.

Išanalizavę pateiktą Investicijų projektą nustatėme, kad privačiam subjektui ketinama perduoti kompleksinė veikla: suinventorizuoti esamą gatvių apšvietimo infrastruktūrą, įvertinti jos būklę ir poreikį investicijoms, suprojektuoti ir įdiegti energijos taupymo priemones ir kt.; investicijų atlikimo laikotarpiu ir po jo – eksploatuoti visų gatvių apšvietimo tinklą.

Gatvių apšvietimo užtikrinimas atitinka viešosios paslaugos kriterijus, todėl laikytinas viešąja paslauga. Gatvių apšvietimo užtikrinimas taip pat yra susijęs su šiomis savarankiškomis savivaldybių funkcijomis: saugaus eismo organizavimu, aplinkos kokybės gerinimu ir apsauga, sąlygų verslo bei turizmo plėtrai užtikrinimu. Savivaldybė yra atsakinga už viešųjų paslaugų teikimą gyventojams. Be to, Savivaldybė turi užtikrinti, kad viešosiomis paslaugomis galėtų naudotis visi savivaldybės gyventojai ir kad šios paslaugos būtų teikiamos nuolat. Teisės aktai[[14]](#footnote-14) leidžia perduoti vykdyti privačiam subjektui veiklą, susijusią su infrastruktūros, taip pat naujo ar perduoto valdyti ir naudoti turto projektavimu, statyba, rekonstravimu, remontu ir kt. transporto, viešosios tvarkos ir visuomenės apsaugos srityse.

Vadovaujantis Investicijų įstatymu[[15]](#footnote-15), valdžios ir privataus subjektų partnerystės sutarties galiojimo laikotarpiu valdžios subjektas gali perduoti privačiam subjektui patikėjimo teise pagal patikėjimo sutartį arba panaudos teise pagal panaudos sutartį valdyti ir naudoti valstybės arba savivaldybės nekilnojamąjį turtą ir kitą turtą, reikiamą valdžios ir privataus subjektų partnerystės sutartyje nustatytai veiklai vykdyti, išskyrus žemę.

Investiciniame projekte numatyta Savivaldybei nuosavybės teise priklausantį turtą, išskyrus žemę, reikalingą Investicijų projekto įgyvendinimui, perduoti privačiam subjektui patikėjimo teise, o projektui pasibaigus, turtas bus grąžintas kartu su naujai sukurtu turtu.

Nustatėme, kad Investiciniu projektu privačiam subjektui ketinama perduoti statybos ir tinkamumo rizikas: suprojektuoti ir įdiegti naujausias technologijas atitinkančias elektros energijos taupymo priemones už pasiūlyme nurodytą kainą, nepaisant rizikos veiksnių, galinčių įtakoti investicijų sumą. Privatus subjektas turės užtikrinti apšvietimo standartus atitinkančios paslaugos teikimą. Savivaldybei paliekama paklausos rizika – užtikrinti neapmokestinamą gatvių apšvietimo paslaugą.

Teisinės prielaidos yra palankios realizuoti pasirinktą viešųjų paslaugų modernizavimo sprendimą, jokiais teisės aktais nenumatyti apribojimai pasirinktam Investicijų projekto įgyvendinimo sprendimui. Investicijų projektui būdingi VPSP požymiai, todėl jį tikslinga įgyvendinti VPSP būdu. Nuosavybės teisės, veiklos vykdymo teisės, kiti teisiniai klausimai yra išspręsti arba gali būti išspręsti projekto įgyvendinimo laikotarpiu. Už Investicijų projektą atsakingos Savivaldybės institucijos turi teisę disponuoti turtu, su kuriuo susijęs įgyvendinamas projektas. Savivaldybė yra, paslaugos užsakovas ir mokėtojas.

Planuojami maksimalūs Savivaldybės mokėjimai privačiam subjektui nominalia verte – 7 117 320 Eur (su PVM). Tikėtinas skolos dydis, jei projekto įgyvendinimo metu sukurtas turtas būtų apskaitomas Savivaldybės balanse – 3 720 882 Eur (su PVM) nominalia verte. Investicijų projekto terminas – 15 metų. (Investicijų projekto duomenys).

Investicijų projektas pajamų negeneruoja, todėl jo finansiniam gyvybingumui būtina užtikrinti pakankamą finansavimą išlaidoms padengti. Visos Investicijų projekto išlaidos bus dengiamos Savivaldybės lėšomis.

Investicijų projekte analizuotos būsimos Savivaldybės įplaukos ir Savivaldybės galimybė prisiimti ilgalaikius finansinius įsipareigojimus įgyvendinti Investicijų projektą VPSP būdu.

Atsižvelgdama, tai, kad Savivaldybės kontrolierė kiekvienais metais teikia išvadas dėl galimybės imti ilgalaikes paskolas ir pagal 2018 m. gruodžio 31 d. duomenis Savivaldybė turi 5441,6 tūkst. eurų mokėtinų sumų. Pagal galiojančias suteiktų paskolų sutartis 2020 metais Savivaldybė turi grąžinti 1983,5 tūkst. Eurų (t. sk. dėl 898,15 tūkst. eurų sumos yra galimybė pratęsti sutartis 5 metams). Įvertinus šią finansinę situaciją, rekomenduočiau rengti viešojo pirkimo dokumentus privataus partnerio atrankai tik Lentvario seniūnijos I ir II etapui.

Investicijų projekte preliminarus Savivaldybės disponuojamų lėšų vertinimas demonstruoja, kad Savivaldybė per visą projekto ekonominio gyvavimo laikotarpį yra pajėgi skirti lėšų Investicijų projektui įgyvendinti.

Savivaldybės administracija yra atsakinga už vėlesniuose Investicijų projekto įgyvendinimo etapuose – viešojo ir privataus sektoriaus partnerystės sutartyje – prisiimtinų Savivaldybės finansinių įsipareigojimų atitiktį Savivaldybės finansinėms galimybėms; ūkinių operacijų ir ūkinių įvykių: turto, įsipareigojimų bei teisių suteikimo, atsirandančių iš sutarties, teisingą pripažinimą ir registravimą apskaitoje; kitų sąlygų vykdymą laikantis teisės aktų reikalavimų.

Centrinė projektų valdymo agentūra[[16]](#footnote-16) pateikė teigiamas išvadas dėl Investicijų projekto ir partnerystės socialinės ekonominės naudos, bei identifikavo rizikas.

# IŠVADA

Vertinimo metu surinkti duomenys suteikia pakankamą pagrindą nuomonei pareikšti, kad viešojo ir privataus sektorių partnerystės projekto „Trakų rajono savivaldybės gatvių apšvietimo kokybės gerinimas“ įgyvendinimas yra tikslingas: projekte išnagrinėtos projekto įgyvendinimo alternatyvos, identifikuotos projekto įgyvendinimo priežastys, paskaičiuota socialinė-ekonominė nauda; projektui būdingi viešos ir privačios partnerystės požymiai: privačiam subjektui ketinama perduoti veikla teisės aktais priskirta Savivaldybei, ją galima perduoti privačiam subjektui, Savivaldybės turtas privačiam subjektui bus perduodamas teisės aktuose numatytais būdais, numatytas rizikų pasidalinimas, įvertinta Savivaldybės galimybė prisiimti turtinius įsipareigojimus.

Atsižvelgdama, į Trakų rajono savivaldybės 2018 m. gruodžio 31 d. turimas ilgalaikes paskolas ir esamus mokėjimo grafikus, rekomenduočiau Investicijų projektą VPSP būdu vykdyti tik Lentvario seniūnijoje I ir II etapus.

Vertindami projekto įgyvendinimo sąlygų atitiktį Lietuvos Respublikos teisės aktuose nustatytiems reikalavimams, reikšmingų neatitikimų nenustatėme.

Savivaldybės kontrolierė Danutė Juškevičienė

1. Lietuvos Respublikos vietos savivaldos įstatymas, 1994-07-07 Nr. I-533 (su vėlesniais pakeitimais), 27 str. 1 d. 4 p. [↑](#footnote-ref-1)
2. Administracijos direktoriaus 2015-10-30 įsakymas Nr. P2-1200. [↑](#footnote-ref-2)
3. Administracijos direktoriaus 2018-03-06 įsakymas Nr. P2E-170. [↑](#footnote-ref-3)
4. Lietuvos Respublikos vietos savivaldos įstatymas, 1994-07-07 Nr. I-533 (su vėlesniais pakeitimais). [↑](#footnote-ref-4)
5. Lietuvos Respublikos investicijų įstatymas, 1999-07-07 Nr. VIII-1312 (su vėlesniais pakeitimais). [↑](#footnote-ref-5)
6. Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, 1998-05-12 Nr. VIII-729 (su vėlesniais pakeitimais). [↑](#footnote-ref-6)
7. Lietuvos Respublikos Vyriausybės 2009-11-11 nutarimas Nr. 1480 (su vėlesniais pakeitimais). [↑](#footnote-ref-7)
8. Lietuvos Respublikos vietos savivaldos įstatymas, 1994-07-07 Nr. I-533 (su vėlesniais pakeitimais), 16 str. 2 d. 29 p. [↑](#footnote-ref-8)
9. Lietuvos Respublikos investicijų įstatymas, 1999-07-07 Nr. VIII-1312 (su vėlesniais pakeitimais), 2 str. 15 d. [↑](#footnote-ref-9)
10. Ten pat, 2 str. 16 d. [↑](#footnote-ref-10)
11. Ten pat, 2 str. 17 d. [↑](#footnote-ref-11)
12. Lietuvos Respublikos Vyriausybės 2009-11-11 nutarimas Nr. 1480 (su vėlesniais pakeitimais). [↑](#footnote-ref-12)
13. Savivaldybės tarybos 2015-10-01 sprendimas Nr.S1-77 (su vėlesniais pakeitimais). [↑](#footnote-ref-13)
14. Lietuvos Respublikos investicijų įstatymas, 1999-07-07 Nr. VIII-1312 (su vėlesniais pakeitimais), 152 str. 3 d. [↑](#footnote-ref-14)
15. Ten pat, 152 str. 4, 5 d. [↑](#footnote-ref-15)
16. Centrinės projektų valdymo agentūros 2019-04-01 išvada. [↑](#footnote-ref-16)